3. Opstanding – Ons Glo
Posted on March 6, 2017 March 17, 2017 by onsglo
Jesus se opstanding is die kern van ons geloof as Christene. Sonder dit het Jesus se kruisdood geen betekenis nie. Met Jesus se opstanding, word God se oorwinning oor sonde, dood, lyding, pyn en alles anders wat tussen mense, die skepping en ‘n lewe in oorvloed staan, verklaar. God word bevestig as die God wat lewe en die God van lewe. Enigiets wat ons nog vashou en doodsheid in ons lewens bring, kan net tydelik wees, want dié God wat leef het alle dood reeds oorwin!
Delf Dieper: Die opstanding van Jesus
— Marius Nel
Die opstanding van Jesus is dié belangrikste belydenis van die Christelike geloof (1 Korintiërs 15:1-8). As Jesus nie uit die dood opgestaan het nie sou Hy waarskynlik deur die geskiedenis vergeet gewees het en sou die Christelike geloof nooit wêreldwyd versprei het nie.
Die presiese oomblik van Jesus se opstanding word nie in die Nuwe Testament beskryf nie. Dit bevat eerder verhale oor die leë graf, asook van Jesus se verskyning aan mense ná sy dood (Matteus 28:1-10; 1 Korintiërs 15:5-8), maar geen beskrywing van Jesus se opstanding nie. Dit het immers in ‘n geseëlde graf plaasgevind. Dit is ook opvallend dat al het Jesus in die Evangelies sy dood meer as een keer voorspel (Markus 8:31-31; 9:30-32; 10:33-34) dit steeds ‘n totale verrassing vir sy eerste volgelinge was. Die vroue het na Jesus se graf gegaan om sy liggaam te versorg dat dit waardig kon ontbind (Markus 16:1) terwyl die manlike dissipels weer onwillig was om die nuus van Jesus se opstanding te glo (Lukas 24:8-11). Die herhaalde verskynings van Jesus het sy volgelinge egter genoodsaak om nuut na te dink oor wie Jesus werklik was (Lukas 24:45-49).
Die opstanding van Jesus met ‘n verheerlikte liggaam is ‘n unieke Christen-belydenis. Al was daar in die antieke wêreld by sommige ‘n geloof in die voortbestaan van die siel na die dood glo Christene nie net in die geestelike voortbestaan van die siel na die dood nie. Christene glo in ‘n beliggaamde voortbestaan na die dood. Jesus se oorwinning oor die dood was nie om ontslae te raak van sy fisiese liggaam nie. Sy liggaam is eerder verheerlik. Terwyl sy dissipels steeds aan Hom kon vat en Hy kon eet was Jesus nie meer gebind deur tyd en ruimte nie. Hy kon byvoorbeeld verskyn en verdwyn uit geslote vertrekke (Johannes 20:26).
Jesus se opstanding is ‘n demonstrasie van die verheerliking en herstel van alles – fisies en geestelik – wat God geskape het. Dit dui op God se deurslaggewend oorwinning oor die sonde en die gevolge daarvan. Daar is ‘n daarom verskil tussen die opwekking van dooies soos Lasarus (Johannes 11:1-44) en die opstanding van Jesus. Die opwekking van iemand soos Lasarus deur Jesus was in werklikheid net die uitstel van hulle dood. Hulle kon hul lewe voortsit, maar hulle het later egter weer gesterf soos alle mense. Die opstanding van Jesus is egter die vernietiging van die dood. Jesus sou nooit weer sterf nie (Romeine 6:9).
Jesus se oorwinning oor die dood was nie net goeie nuus omdat dit duidelik maak dat God sy eie seun van die dood gered het nie. Dit is ook goeie nuus omdat God daardeur dit duidelik gemaak het dat alle gelowiges in die oorwinning van Jesus sou deel. Hulle sal ook uit die dood opstaan en ‘n verheerlikte liggaam ontvang (1 Korintiërs 15:42-58). Daarom glo Christene nie net in die opstanding van Jesus nie, maar in die opstanding van al die gelowiges (1 Korintiërs 15:12-26).
Jesus se opstanding uit die dood dui verder daarop dat ‘n nuwe tydvak aangebreek het. Die Jode het geglo dat wanneer die Here sy skepping sou herstel die regverdiges uit die dood sou opstaan. Jesus se opstanding dien daarom as ‘n aanduiding dat ‘n nuwe tydvak aangebreek het waartydens God sy skepping sal bevry van die gevolge van die sonde.
Dit is uit bogenoemde duidelik dat die opstanding van Jesus die hoeksteen is van die Christelike geloof.
Luister: Lukas 24:13-35
13Op dieselfde dag was twee van hulle op pad na ‘n dorpie met die naam Emmaus, twaalf kilometer van Jerusalem af.14Hulle was in gesprek met mekaar oor al hierdie dinge wat gebeur het. 15Terwyl hulle so gesels en gedagtes wissel, het Jesus self nader gekom en met hulle saamgeloop, 16maar hulle oë is verhinder om Hom te herken. 17Hy vra hulle toe: “Wat is dit wat julle so ernstig met mekaar loop en bespreek?”
Hulle antwoord Hom: “Die dinge in verband met Jesus van Nasaret, ‘n profeet wat magtig was in woord en daad voor God en die hele volk; 20en hoe ons priesterhoofde en die lede van ons Raad Hom oorgelewer het om ter dood veroordeel te word, en Hom gekruisig het. 21Ons het so gehoop dat dit Hy is wat Israel sou verlos. Maar boonop is dit vandag al die derde dag vandat die dinge gebeur het. 22En nou het ‘n paar vroue uit ons kring ons ook nog ontstel. Hulle was vanmôre vroeg by die graf 23en kon sy liggaam nie kry nie. Hulle het kom vertel dat hulle ‘n verskyning gesien het van engele wat gesê het Hy lewe. 24Sommige van ons mense het ook na die graf toe gegaan en dit net so gekry soos die vroue gesê het, maar Hom het hulle nie gesien nie.”
25Toe sê Hy vir hulle: “Wat ‘n gebrek aan begrip en wat ‘n traagheid van gees! Glo julle dan nie al die dinge wat die profete gesê het nie? 26Moes die Christus nie hierdie dinge ly om in sy heerlikheid in te gaan nie?”
Hoe sou jy gevoel het as jy ‘n volgeling van Jesus was na sy kruisdood? (Veral as jy ook, soos die Emmausgangers, nog nie geweet het Jesus leef nie…)
Hoekom dink jy het hulle nie vir Jesus herken nie?
Watter dinge op hul pad het hulle geloof help vorm?
Hoe het die Emmausgangers verander toe hulle besef Jesus is nie dood nie?
Wat beteken dit vir jou dat Jesus lewe?
Staan vroeg genoeg op om die sonsopkoms te kyk en neem dit af. As jy saam met ander is, groet mekaar met woorde uit 1 Korintiërs 16:22 “Maranata” wat beteken: “Ons Here kom”.
Mediteer (dink na) oor die woorde: “Jesus het opgestaan, Hy het waarlik opgestaan”.
Bind ‘n toutjie om jou arm vir een dag. Elke keer as jy die toutjie sien of voel, dink daaraan dat Jesus op daardie oomblik ook leef en by jou is. Verander hierdie wete jou optrede en keuses?
Gaan stap as gesin saam langs die see, in ‘n parkie of net om die blok en vertel vir mekaar stories oor hoe Jesus deel is van julle lewens, soos wat die Emmausgangers gedoen het.
Eet eiers as ‘n teken van nuwe lewe en saam met paasbolletjies wat jul oopbreek met die woorde: “Jesus is hier, Hy leef!”
Previous PostPrevious 2. Kruisiging
Next PostNext 4. Hemelvaart